Twin Peaks
Twin Peaks je američka TV-serija kreirana od Marka Frosta i Davida Lyncha. Serija prati istragu specijalnog agenta FBI-a Dalea Coopera o ubistvu Laure Palmer. Pilot epizoda je prikazana 8. aprila 1990. godine na američkoj TV mreži ABC. Prvu sezonu čini ukupno 8 epizoda. Iako je prvobitno zamišljena kao mini serija od 8 epizoda, zbog izuzetne gledanosti, snimljeno je još 22 epizode druge sezone tj. ukupno 30 epizoda. Serija se danas općenito smatra za jednom od najpoznatijih, najboljih i najkultnijih televizijskih serija ikada snimljenih. Postala je jedna od najbolje ocijenjenih TV serija iz 1990-ih a postigla je i izvrsnu kritiku, kako na nacionalnom tako i na međunarodnom planu. Taj uspjeh je uticao na formiranje velike fan baze te je postala dio popularne kulture koja se ogledala kroz televizijske emisije, reklame, stripove, videoigre, filmove i pjesme posvećene upravo ovoj seriji. Kao rezultat popularnosti serije, 1992. godine je snimljen i igrani film Twin Peaks: Vatro hodaj sa mnom, a djelomično zbog novog interesovanja za kultni klasik u doba kućnog videa i streaminga, serija je oživljena 2017. godine kao ograničena televizijska serija (limited event television series) na Showtime-u. Pilot epizoda je 1997. godine na TV Guideovoj listi 100 najboljih epizoda svih vremena rangirana na 25. mjestu, dok je serija 2002. godine, na TV Guideovoj listi 50 najboljih TV šoua rangirana na 45. mjestu.